标题：西湖卧游图题跋
基本信息
【名称】西湖卧游图题跋
【年代】明代
【作者】李流芳
作品原文
西湖卧游图题跋
[明]李流芳
紫阳洞
南山自南高峰逦迤而至城中之吴山，石皆奇秀一色，如龙井、烟霞、南屏、万松、慈云、胜果、紫阳，一岩—壁，皆可作累日盘桓，而紫阳精巧，頫仰位置，一一如人意中、尤奇也。余己亥岁与淑士同游后，数至湖上，以畏入城市，多放浪两山间，独与紫阳隔阔。辛亥偕方回访友云居，乃复—至。盖不见十余年，所往来于胸中者，竟失之矣。山水胜绝处，每恍惚不自持。强欲捉之，纵之旋去，此味不可与不知痛痒者道也。余画紫阳时，又失紫阳矣。岂独紫阳哉？凡山水皆不可画，然皆不可不画也，存其恍惚者而已矣。书之以发孟阳一笑。
云居寺
武林城中招提之胜，当以云居为最。绕山门前后皆长松，参天蔽日，相传以为中峰手植。岁久浸淫，为寺僧翦伐，什不存—，见之辄有老成雕谢之感，殆不欲多至其地。去年五月，偕方回泛小舟，自小筑至清波，访张懋良寺中。落日坐长廊，沽酒小饮。已，徘徊城上．望凤皇、南屏诸山，沿月踏歌而归。翌日，遂为孟阳画此，殊可思也。壬子十二月，鹿城舟中题。
西泠桥
余尝为孟阳题扇云：“多宝峰头石欲摧，西泠桥边树不开。轻烟薄雾斜阳下，曾泛扁舟小筑来。”西泠树色，真使人可念，桥亦自有古色。近闻且改筑，当无复旧观矣。对此怅然。
西峰罢雾图
三桥龙王堂望湖西诸山，颇尽其胜。烟林雾瘴，映带层叠，淡描浓抹，顷刻变态，非董、巨妙笔，不足以发其气韵。余在小筑时，小桨至堤上，纵步看山，领略最多．然动笔便不是。
甚矣!气韵之难言也。余友程孟阳湖上题扇诗云：“风堤雾塔欲分明，阁雨萦烟两未成。我试画君团扇上．船窗含墨信风行。”此景此时，此人此画，俱属可想。癸丑八月，清晖阁题。
法相寺山亭图
去年在法相，有送友人诗云：“十年法相松间寺，此日掩留却共君。忽忽送君无长物，半间亭子一溪云”时与方回、孟阳避暑竹阁，连夜风雨，泉声轰轰不绝，又有题扇头小景一诗云：“夜半溪阁响，不知风雨歇。起视杳霭间，悠然见微月。”一时会心，都不知作何语。今日展此，亦自可思也。壬子十月，大佛寺倚醉楼蹬下题。
胜果寺月岩图
胜果岩石奇秀．甲于两山，而月岩尤为奇胜。不知何人树—绰楔以障之，又于岩上凿字作道学语，可笑。石丈无灵．见污伧夫。余此画虽不能传神，亦足为洗垢矣。壬子腊月十三日书于金阊舟中，时孟阳以送余北上，携此册至，同观者为方孟旋、徐元晦、金尔珍、翁子远、郑子野、张伯美、舍弟无垢、从子绍缁仲。
六和晓骑图
“燕子矶上台，龙潭驿口路。昔时并马行，梦中亦同趣。夏来五云山，遥对西兴渡。绝壁瞰江立，恍与此境遇。人生能几何？江山幸如故。重来复相携，此乐不可喻。置身画图中，那复言归去？行当寿云栖，云深渺何处？” 此余甲辰与王淑士平仲参云栖舟中为题画诗，今日展余所画《六和晓骑》图，此境恍然，重为题此。壬子十月六日定香桥舟中。
永兴兰若
壬子正月晦日、同仲锡、子与自云栖翻白沙岭至西溪。夹路修篁，行两山间凡十里，至永兴寺。永兴山水夷旷，平畴远村，幽泉老树点缀，各各成致。自永兴至岳庙，又十里梅花，绵亘村落，弥望如雪，一似余家西碛山中。是日饭永兴，登楼啸咏，夜还湖内小筑，同孟阳、印持、子将辈痛饮。翌日，出册子画此，癸丑十月，乌镇舟中题。
冷泉红树图
余中秋看月于湖上者三，皆不及待红叶而归，湖上故人屡以相嘲，余亦屡与故人期而连岁不果，每用帐然，前日，舟过塘栖时，见数树丹黄可爱，跃然思灵隐莲峰之约，今日始得—践。及至湖上，霜气末遍，云居山头，千树枫桕，尚未有酣意，岂余与红叶缘尚悭邪？因忆往岁忍公有代红叶招余诗，余亦率尔有答，聊记于此：“二十日西湖，领略犹未了。一朝别子归，使我意悄悄。当我欲别时，千山秋已老。更得少日留，霜酣变林杪。子尝为我言，灵隐枫叶好。千红与万紫，乱插向晴昊。烂然列锦绣，森然建旗旐。—生未得见，何异说食饱。至今追昔游，懊杀归来早。岂知今复尔，万事有魔娆。相牵可奈何，是身如笼乌。归来十日余，昨日试闲眺。村边小红桃，向人亦袅袅。转忆故人言，西湖揽怀抱。开缄读素书，因风为子道。”
断桥春望图
往时至湖上，从断桥一望．便魂消欲绝。还谓所知，湖之潋滟熹微，大约如晨光之著树，明月之入庐。盖山水相映发，他处即有澄波巨浸不及也。壬子正月，以访旧重至湖上，辄独往断桥，徘徊终日。翌日，为杨谶西题扇云：“十里西湖意．都来在断桥。寒生梅萼小，春入柳丝娇。乍见应疑梦、重来不待招。故人知我否，吟望正萧条。”又明日，作此图。小春四日，同子阳、子与夜话偶题。
南屏山寺
往岁甲寅，同淑士、平仲过南屏居然寺，看石壁叫绝！以后数至湖上，或到南屏看友人，辄别去，徘徊两山，欲一至居然亭而不果矣。见余画．始恍然如梦中也。
雷峰暝色图
吾友子将尝言，湖上两浮屠，雷峰如老衲，宝石如美人，予极赏之。辛亥在小筑，与方回池上看荷花，辄作一诗，中有云“雷峰倚天如醉翁”，印持见之，跃然曰：“子将‘老衲’不如子‘醉翁’，尤得其情态也。”盖余在湖上山楼，朝夕与雷峰相对，而暮山紫气，此翁颓然其间，尤为醉心。然余诗落句云：“此翁情淡如烟水。”则未尝不以子将“老衲”之言为宗耳。癸丑十月醉后题。
紫云洞
己酉三月，偕闲孟、无际、子薪、舍弟无垢、从子绍仲登乌石峰，寻紫云洞。洞石甚奇，而惜少南山秀润之色。然境特幽绝，游人所罕至也。后三年，在小筑镫下，酒酣弄笔，作水墨山水，觉旧游历历都在目前，遂题云：“紫云洞图，竟不知洞果如是画否？当以问尝游者。”余画大都如此，亦可笑也。
涧中第一桥
己酉始至十八涧，与孟阳、闲孟、无际、于薪、合弟无垢、舍侄缁仲，俱至徐村第一桥，饭于桥上。溪流淙然，山势回合．坐久之不能去。余有诗云：“溪九涧十八，到处流活活。我来三月中，春山雨初歇。奔流与飞霰，耳目两奇绝。悠然向溪坐，况对山嵯嵲。我欲参云栖，此中解诸法。善哉汪子言．闲心随水灭。”无际亦有和余诗，忘之矣。
云栖晓雾图
壬子正月晦日，与仲锡、子与出云栖，慧法师、季和居士送余辈至三聚亭下。是日大雾，山林模糊；已而霁，至西溪，还小筑。明日，孟阳持册子索画，遂追图此意，今又二年矣。乌镇舟中、子将、子与、孟阳夜话，偶题。
癸丑十月，孟阳及子将兄弟与余同舟至吴门．夜泊乌镇。酒后题字，距壬子一年耳，兹称二年，此时真大醉邪？犹记出云栖时，雾初合，四望皆空，时见天末一痕两痕，皆山顶也。日出氤瘟，竹树之影在水中，有寒柯离蓰挺出，空蒙间犹带红叶，分明可爱。余画中最得此意，题时草草，故所未及。当游时、画时、题字时，子与皆在，今已作故人，永隔言笑，真可痛也。己未六月重题。
烟霞春洞
从烟霞寺山门下眺，林壑窈窕，非复人境。李花时尤奇，真琼林瑶凫也。犹记与闲孟、无际自法相至烟霞洞，小憩亭子，渴甚，无从得酒，见两伧父携榼至，闲孟口流涎，遽从乞饮。伧父不顾，余辈大怪。偶见梁间恶诗书一板上，乃抉而掷之，伧父踉跄而走。念此辄喷饭不已也。
江干积雪图
余春夏秋尝在西湖，但末见寒山而归。甲辰同二王参云栖，时已二月，大雪盈尺。出赤山步，一路琼林玉干，披拂照耀。望江南诸山，皑皑云端，尤可爱也。庚戊秋，与白民看月
两堤，余既归，白民独留。迟雪至腊尽．是岁竟无雪，怏怏而返。世间事各有缘，固不可以意求也。癸丑阳月题。
甲寅腊月，自新安还，孟阳觞余湖上，大雪襆被与李大白、孟阳、方回宿舟中。时已迫岁，子将强挽，余欲脱不能。晨起，潜呼一小舠而遁。雪已霁，白云出山，与雪一色，上下光曜，应接不暇。拟作一诗以归，思卒卒不果，终是—欠事也。己未夏日，虎丘精舍重题。
岣嵝云涧
今年元回在灵鹫，余在小筑。元回书来，屡约余看红叶，云且埽岣嵝山阁以待余。余跃然欲赴会，体中小极，不果。比同孟阳至灵鹫，则无回复以事归矣，为之怅然。是日至岣嵝，树庵上人方禁足清音阁，上皋亭大慧长老亦在焉，相与裰（口旁）茗而去。展此图，忆岣嵝山水清远．深恨不得少留践元回之约。遂题之以订后期。
孤山夜月图
曾与邱持诸兄弟醉后泛小艇，从西泠而归。时月初上，新堤柳枝皆倒影湖中，空明摩荡如镜中，复如画中。久怀此胸臆．壬子在小筑，忽为孟阳写出，真是画中矣。
三潭采莼图
辛亥四月在西湖，值莼菜方盛。时以采撷，作羹饱啖。有莼菜歌长不能载，大意渭：西湖莼菜，自吾友数人而外，无能知其味者。袁石公盛称湘湖莼羹，不知湘湖无莼，皆从西湖采去。又谓非湘湖水浸不佳，不知莼初摘时，必浸之经宿乃愈肥。凡泉水、湖水皆可，不必湘湖也。然西湖人竟无知之者。图中人舟纵横，皆萧山卖菜翁也，可与吾歌并存，以发好学者—笑。癸丑十月．吴江舟中篝镫题。
长蘅先生与钱受之宗伯同举万历丙午乡试，后益寄情山水，托意书画，尘氛俗迹，不惹胸次。时来杭州，构南山小筑．起清晖阁，造恰受航，与阎子将、邹孟阳、严印持、忍公、无敕相往来。法相寺壁有画竹，莲居庵有书经石刻，高风胜钧，今犹未坠。兹册为先生副墨，虽无画图，而神采奕奕．阅之令人心霁。暇从《檀园集》较正，依样写之，藉作清游之导。康熙三十七年仲夏月，篙园丁文衡记于西桥老屋。
作品解析
《西湖卧游图题跋》，所题的是画作，但基于画而绝多画外之音。潇洒数言，清新俊逸，若不经意的寥寥几笔，描摹山水秀美、追忆旧游，使人感觉文中有画、文中有情，而且诗意盎然，美不胜收。又有些题跋记载画缘与友谊，有些顺带议论艺术感受。。。几行字里，包孕万象，涵蕴无穷。
李流芳的题跋可当作尺牍，欣赏其中的晋帖风味，恍惚读《快雪时晴》。
李流芳最爱杭州西湖。他在《题画为徐田仲》中说：
“钱江襟江带湖，山水映发，昏旦百变，出郭数武，耳目豁然，扁舟草履，随地得胜，天下佳山水，可居可游可以饮食寝兴其中而朝夕不厌者，无过西湖矣。余二十年来，无岁不至湖上，或一岁再至，朝花夕月，烟林雨嶂，徘徊呤赏，餍足而后归。”
《西湖卧游图题跋》里的美文，叹赏神驰，更可以为“卧游西湖”增添许多情味。
作者简介
李流芳（1575--1629），明画家、文学家。上海嘉定人，祖籍安徽歙县。李流芳字长蘅、长衡，号泡庵居士、檀园、慎娱居士。万历举人。李流芳与唐时升、娄坚、程嘉燧合称“嘉定四先生”。
李流芳多才多艺，擅画山水，又工书法、篆刻，能诗能文。中举后屡试不第，报国无门，于是纵情山水，独抒性灵。他的文字，和公安三袁、张岱。王思任等等的“晚明小品”，在民国以迄于今，都被“主流”定位为类似“明朝鸳鸯蝴蝶派”的“山水性灵派”而歧视。
然而在晚明的当时，连作为文坛“主流”的东林领袖钱谦益都对他非常敬重。李流芳很欣赏程嘉燧(字盂阳)的画，他对钱谦益说：“ 精舍轻舟，晴窗净几，看孟阳吟诗作画，此吾生平第一快事。”钱谦益回答说：“吾却有二快，兼看兄与孟阳耳。”
晚明阉党当道，魏忠贤到处建生祠，李流芳坚决拒绝到魏阉生祠拜谒，他说：“拜，一时事；不拜，千古事。”气节可见。